དེ་ཡང་ཁོ་རང་གི་འགྲེལ་བཤད་ལྟར་ན་མི་རྣལ་མ་ཞེས་པ་ནི།བརྫུན་མི་བཤད་པ་ལ་བྱེད་པར་མངོན་ལ།དེ་ནི་རང་ཅག་གི་སྲོལ་རྒྱུན་རིག་གནས་སུ་བརྫུན་ཕྲ་མ་ཚིག་རྩུབ་ངག་ཀྱལ་བཞི་སུ་ཡིན་ཡང་སྤོང་དགོས་པར་བཤད་པའི་ཕྱོགས་སུ་འགྲོ་ཙམ་ཡིན།གཉིས་པ་མི་གཤིས་བཟང་ཅན་ཞེས་པ་ནི།མདོར་དྲིལ་ན་བརྩེ་སེམས་ཡོད་པ་ལ་གོ་དགོས་པར་བཤད་ཅིང་།དེ་ཡང་ཉེས་མེད་རྣམས་སྡུག་བསྔལ་བ་ལ་མི་བཟོད་པའི་སེམས་ཡོད་པ་ལ་གོ་དགོས་པར་བཤད།དེ་ཡོད་ན་མིའི་རིགས་གསོད་གཅོད་སོགས་མི་བྱེད་པར་མ་ཟད།ཉམ་ཆུང་གི་སྲོག་ཆགས་གཞན་རྣམས་ཀྱང་གསོད་པའམ་མནར་གཅོད་མི་གཏོང་བ་ལ་ཕན་པ་ཡོད་པར་བཤད།བོད་རང་གི་སྲོལ་རྒྱུན་རིག་གནས་སུ།དེ་ལས་བརྒྱ་འགྱུར་སྟོང་འགྱུར་གྱིས་ལྷག་པའི་བསམ་བློ་རྒྱ་ཆེ་བ་མང་བོ་གསུངས་ཡོད་པ་ལས་མཚན་གཞི་ཙམ་བཀོད་ན།སྐྱབས་འགྲོའི་བསླབ་བྱ་ལ་བསྡུ་བ་ལས་བྱུང་བ་དང་མན་ངག་ལས་བྱུང་བ་གཉིས།གཉིས་པ་མན་ངག་ལས་བྱུང་བ་ལ།སོ་སོ་དང་ཐུན་མོང་གི་བསླབ་བྱ་གཉིས།དང་བོ་སོ་སོའི་བསླབ་བྱ་ལ།དགག་པའི་བསླབ་བྱ་དང་བསྒྲུབ་པའི་བསླབ་བྱ་གཉིས།དང་བོ་དགག་པའི་བསླབ་བྱ་ལ་གསུམ་ཡོད་པ་ལས་གཉིས་པ་ནི།མི་དང་དུད་འགྲོ་ལ་སོགས་པ་ལ་རྡེག་པ་དང་འཆིང་བ་དང་གོ་རར་གཞུག་པ་དང་།སྣ་འབུགས་པ་དང་མི་ཐེག་བཞིན་དུ་འགེལ་བ་ལ་སོགས་བསམ་པ་དང་སྦྱོར་བས་སེམས་ཅན་ལ་གནོད་པ་དང་འཚེ་བ་སྤོང་བའོ།།ཞེས་པ་ལྟ་བུ་ཡ་མཚན་པ་མང་བོ་ཡོད་ཀྱང་དུས་ཚོད་འགོར་འགྲོ་བས་རེ་ཞིག་མི་བཤད་དོ།།